open-index/open-wikipedia-markdown huggingface dataset:
מרדכי וולנוב

הרב** מרדכי וולנוב ** (נולד בשנת ה'תש"ם, 1980) הוא רב היישוב אלון מורה, ר"מ בישיבת ברכת יוסף ומחבר סדרת הספרים "ויורנו מדרכיו". הרב וולנוב מכהן גם כדיין בבית הדין לממונות של המועצה האזורית שומרון.

## ביוגרפיה
נולד בשנת 1980 (התש"ם) בבני ברק, למד בישיבת ברכת יוסף אצל הרב אליקים לבנון והפך לאחד מתלמידיו המובהקים.

שימש כר"מ בישיבת ברכת יוסף בה למד, לאחר מכן היה לרבה של שכונת נווה עופרה ביישוב אלון מורה. וולנוב הוא דרשן שמוסר שיעורים בכל רחבי הארץ והוא מרבני ארגון כושרות.

בשנת 2018 (התשע"ח) פרסם מהדורה ראשונה של ספר "ויורנו מדרכיו" – מאמרי מוסר לפי פרשיות השבוע. בשנת 2020 (התש"פ) נבחר למלא את מקומו של הרב אליקים לבנון כרב היישוב אלון מורה.

בשנת 2025 הוציא הרב וולנוב את מאמרי "ויורנו מדרכיו", שכתב על פרשיות השבוע והמועדים, כסדרת ספרים הכוללת שלושה כרכים בכריכה קשה. בערב השקה שקיים בישיבת אלון מורה השתתפו רבנים רבים, ביניהם הרב אליקים לבנון, הרב שמואל אליהו, הרב דוד דודקביץ, ראש הישיבה הרב שחר אימבר ומאות תלמידים.

הרב וולנוב נשוי לתהילה לבית גרנביץ' ולו תשעה ילדים.
ממוזער|סדרת "ויורנו מדרכיו" של הרב וולנוב
גיסו הוא הזמר מרדכי גרנביץ'.

## קישורים חיצוניים
* שיעוריו באתר ישיבה
* שיעוריו בערוץ מאיר
* סדרת השיעורים "ויורנו מדרכיו ביוטיוב
* מחקרים תורניים באתר כושרות

## הערות שוליים

קטגוריה:רבני יישובים
קטגוריה:יהודה ושומרון: רבנים
קטגוריה:רבני הציונות הדתית בישראל
קטגוריה:ישראלים שנולדו ב-1980
קטגוריה:אלון מורה: אישים
וולטר פורוורד

**וולטר פורוורד** (באנגלית: **Walter Forward**; 24 בינואר 1786 – 24 בנובמבר 1852) היה עורך דין ופוליטיקאי אמריקאי, שכיהן כמזכיר האוצר של ארצות הברית, חבר בית הנבחרים ושגריר בדנמרק.

## ביוגרפיה
וולטר פורוורד נולד באיסט גרנבי, קונטיקט, שם הוא למד בבתי ספר ציבוריים. לאחר שעבר עם אביו לאורורה, אוהיו, הוא התיישב ב-1803 בפיטסבורג, פנסילבניה. שם הוא למד משפטים וב-1806 הוא התקבל ללשכת עורכי הדין. הוא עסק בעריכת דין בפיטסבורג וגם שימש במשך יותר משנה כעורך העיתון Tree of Liberty. הוא גם היה חבר באספה הכללית של פנסילבניה.

ב-1822 נבחר פורוורד לבית הנבחרים של ארצות הברית במקומו של הנרי בולדווין שהתפטר. הוא נבחר מחדש בבחירות שנערכו בסוף אותה שנה, אך כשל בבחירה מחדש ב-1824. הוא היה חבר הוועידה החוקתית של פנסילבניה ב-1837 ולקח חלק חשוב בהקמתה של המפלגה הוויגית בשנות ה-30 של המאה ה-19.

פורוורד היה תומך פעיל במסע הבחירות של ויליאם הנרי הריסון וג'ון טיילר בבחירות לנשיאות של 1840. כתגמול לפועלו הוצעה לו משרת התובע של המחוז המערבי של פנסילבניה. הוא דחה את ההצעה, אך במרץ 1841 הוא מונה על ידי הנשיא הריסון כמבקר הראשון של מחלקת האוצר. הוא שימש בתפקיד זה עד ספטמבר אותה שנה, כאשר הוא מונה כמזכיר האוצר על ידי הנשיא טיילר.

במהלך כהונתו של פורוורד כמזכיר האוצר, בוטלה מערכת האוצר העצמאית של 1840, וכספי הממשלה הופקדו שוב בבנקים מסחריים. זמן קצר לאחר שפורוורד נכנס לתפקידו, הוא ביקש ממילרד פילמור, אז יושב ראש ועדת המיסוי והתקצוב של בית הנבחרים, להכין תוכנית להעלאת המחירים, כתגובה לירידה רצינית בהכנסות שנגרמה מהבהלה של 1837. הוא גם ביקש שיוכנו תוכניות ל"מועצת אוצר המדינה" כדי לקבל ולהפיץ את ההכנסות מהמכסים, מאחר שמערכת האוצר העצמאית כבר לא הייתה קיימת. באוגוסט 1842 הונהגה מערכת חזקה של הגנת מחירים. עקב חיכוכים מתמידים עם הנשיא החדש טיילר פגמו בכל תקופת תקופת כהונתו כמזכיר האוצר, הוא התפטר בפברואר 1843.

לאחר התפטרותו חידש פורוורד את עיסוקו בעריכת דין בפיטסבורג, עד שב-1849 הוא מונה כממונה על היחסים בדנמרק על ידי הנשיא זאכרי טיילור. הוא שב מדנמרק ב-1851 כדי לשמש כשופט בבית המשפט המחוזי של מחוז אלגייני שבפנסילבניה.

וולטר פורוורד נפטר בפיטסבורג ב-24 בנובמבר 1852 ונקבר בבית הקברות אלגייני. על שמו נקראו עיירה במחוז זה וספינה של משמר החופים של ארצות הברית.

## קישורים חיצוניים

* 
* 

## הערות שוליים

קטגוריה:אמריקאים ילידי קונטיקט
קטגוריה:מזכירי האוצר של ארצות הברית
קטגוריה:חברי הקבינט של ארצות הברית בממשל ג'ון טיילר
קטגוריה:חברי בית הנבחרים של ארצות הברית מפנסילבניה
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:שגרירי ארצות הברית
קטגוריה:שגרירים בדנמרק
קטגוריה:פיטסבורג: אישים
קטגוריה:אמריקאים שנולדו ב-1786
קטגוריה:אמריקאים שנפטרו ב-1852
זינסהיים

שמאל|ממוזער|250px|מבנים היסטוריים ברחוב הראשי**זינסהיים** (בגרמנית: **Sinsheim**,**ˈzɪnshaɪ̯m**) היא עיר בדרום מערב גרמניה, העיר היא חלק ממדינת באדן-וירטמברג וממוקמת כ-22 ק"מ דרומית-מזרחית להיידלברג וכ-28 ק"מ צפונה מהיילברון אשר במחוז ריין-נקאר.

## היסטוריה
האזור סביב זינסהיים יושב כבר כ-700,000 לפני הספירה, כפי שמוצג על ידי מציאת המאובן הומו היידלברגנסיס בכפר מאואר, כ-12 ק"מ צפונית לזינשהיים. הרומאים שלטו באזור בין 90 לספירה עד 260 לספירה. העיר הוקמה ככל הנראה בשנת 550 לספירה על ידי האציל הפרנקי, סנו. דבר זה מוזכר לראשונה באופן היסטורי בשנת 770 לספירה בקודקס של קלוזר קלורש. מאז 1192 קיבלה העיירה זכויות עירוניות, פריווילגיה שניתנה לראשונה על ידי היינריך הרביעי, קיסר האימפריה הרומית הקדושה.

החל משנת 1910 הוכנסו חשמל וצינורות מים ציבוריים לעיר. מלחמות העולם והשפל הגדול מנעו בתחילת המאה הקודמת מהעיר להתפתח, ורק בשנת 1968 התחברה העיר לאוטובאן אשר חיברה אותה לכבישים ארציים ובינלאומיים. באופן מסורתי הייתה זינסהיים עיירה חקלאית, והכביש המהיר הפך אותה למרכז תעשייתי קטן, אך היא נפגעה בשנים האחרונות עקב מיתון וייבוא חוץ.

## גאוגרפיה
זינסהיים מורכבת מהעיר עצמה ומ-12 פרוורים עם אוכלוסייה כוללת של 35,442 (נכון לדצמבר 2018). שטחה הכולל 127 קמ"ר. נהר אלזנץ, מוצאו בעיר.

## תרבות
האטרקציה התיירותית העיקרית בזינסהיים היא מוזיאון הרכב והטכנולוגיה בזינסהיים שנמצא בפרבר שטיינספורט, המוזיאון מציג אוסף של כלי רכב היסטוריים, במקום מבקרים למעלה ממיליון מבקרים בשנה. בשנת 1989 הוקם באזור יריד סחר המציג אירועים תעשייתיים ופופולריים.

## ספורט
ב-19 בספטמבר 2006 הודיע ראש עיריית זינסהיים על אצטדיון שיוקם לא הרחק ממוזיאון הרכב והטכנולוגיה, אצטדיון שיוקם עבור מועדון הכדורגל המצליח ביותר של העיר, הופנהיים. עלות בניית האצטדיון נעמדה בכ-100 מיליון יורו, ותכולתו היא 30,164 מקומות, בנייתו מומנה ברובה על ידי דייטמר הופ, איש עסקים וכדורגלן עבר במחלקת הנוער של המועדון. המועדון ערך הופעת בכורה באצטדיון, "ריין-נקר ארנה", ב-31 בינואר 2009, עם ניצחון 0–2 על אנרגי קוטבוס.

## קישורים חיצוניים
* 
* 

קטגוריה:באדן-וירטמברג: ערים
עמוס נצר

**עמוס נצר** (נולד ב-1955) הוא ראש מועצה אזורית זבולון.

## ביוגרפיה
נצר נולד ברמת יוחנן למשה נצר, מפקד הנח"ל, שגם הוא כיהן כראש מועצת זבולון בשנים 1982 עד 1997. סבתו דבורה נצר הייתה חברת כנסת, וסבו שרגא היה פעיל פוליטי. שיחק כשוער בנבחרת ישראל בכדורמים. את שירותו הצבאי עשה בחיל המודיעין והוא מחזיק בדרגת רב-סרן במילואים. נצר היה מרכז משק ומנהל כלכלי בקיבוץ רמת יוחנן, חבר בפורום ראשי המשק בישראל ובהנהלת כדור המים של המועצה. ב-2001 כיהן כמנכ"ל פלרם. בשנת 2009, לאחר התפטרותו של אייל הירדני, מונה למנכ"ל שמיר אופטיקה, בה כיהן כדירקטור חיצוני בשנים 2000 עד 2007. ב-2018 פרש מתפקידו והחליף אותו יגן משה.

נצר בעל תואר ראשון בהנדסת תעשייה וניהול מהטכניון ותואר שני בהצטיינות במדיניות ציבורית מאוניברסיטת תל אביב.

### קריירה פוליטית
באוקטובר 2018, התמודד בבחירות לראשות המועצה האזורית זבולון וניצח בסיבוב הראשון אך חסרו לו מספר מועט של קולות לרף 40 האחוזים הנדרשים. בנובמבר 2018, ניצח בסיבוב השני בבחירות מוניציפליות את איתמר שורקי ששימש כממלא מקום וסגן ראש המועצה היוצא דב ישורון.

### חיים אישיים
נצר נשוי ואב לארבעה. מתגורר ברמת יוחנן. נוסף לפעילותו הציבורית, הוא עוסק בייצור יין ויוגה.

## קישורים חיצוניים

* ראש המועצה, באתר מועצה אזורית זבולון
* 

## הערות שוליים

קטגוריה:ראשי המועצה האזורית זבולון
קטגוריה:מנכ"לים ישראלים
קטגוריה:בוגרי הטכניון - מכון טכנולוגי לישראל: הנדסת תעשייה וניהול
קטגוריה:רמת יוחנן: אישים
קטגוריה:ישראלים שנולדו ב-1955
מרק קקון

**מרק קקון** (נולד ב-24 ביולי 1976) הוא זמר, ראפר, מעבד, מפיק מוזיקלי ומוזיקאי ישראלי.

## ביוגרפיה
קקון נולד וגדל בקזבלנקה שבמרוקו. למד בבית הספר Lycée Lyautey . בשנת 2008 הצטרף ל, תוך שהשתתף בהקלטת אלבום הפלטינה "בין קירות ביתי", ועיבד מוזיקלית את השיר "מינהאר לי משיתי", בביצועו של שמעון בוסקילה, וכן ביצע קולות רקע. כמו כן, השתתף קקון גם בסיבוב ההופעות שליווה את האלבום הנושא את אותו השם כגיטריסט. סיבוב ההופעות זכה להצלחה רבה. ב-2011 יצא האלבום "הביתה, הלוך חזור" הכולל קטעים מתוך סיבוב ההופעות כגיטריסט ומעבד מוזיקלי. ב-2012 השתתף בסרט "הביתה, הלוך חזור, המתעד את טיסתם של הפרויקט לניו יורק כחלק מסיבוב הופעות. עוד באותה השנה, השתתף כנגן גיטריסט באלבומה של בת זוגו, הזמרת ליטל גבאי, "רוצי מהר". ב-2013 יצא האלבום "רבע לשש" של הפרויקט של עידן רייכל, בו משתתף כגיטריסט ונגן כלי הקשה. כמו כן, השתתף גם בסיבוב ההופעות הנלווה לאלבום.

בשנת 2014 שימש כגיטריסט באלבומה של להקת "בית הבובות", "רני". ב-2016 השתתף כנגן עוד בלהיטה של יובל דיין, "לילותיי". ב-2018 השתתף בהפקת השיר "" של הזמר רותם כהן. עוד באותה השנה, כתב את השיר "פריז" בביצוע שמעון בוסקילה בשפה הצרפתית. בינואר 2019 השתתף בשירו של דוד ד'אור, "משהו טוב", תוך שביצע קטע ראפ בצרפתית ובמרוקאית. השיר נכלל באלבומו של ד'אור הנושא את אותו השם. עוד באותו החודש, יצא השיר "Ketero" של הפרויקט של עידן רייכל, מתוך אלבום הסולו של רייכל, "ואם תבואי אליי", בו משתתף כגיטריסט. באוגוסט יצא השיר "שבועיים" של דיקלה, בו הוא גם מבצע קטע ראפ בערבית. השיר, שנכלל באלבומה החמישי של דיקלה "חופשייה", זכה לאהדה רבה בתחנות הרדיו והגיע למקום הראשון במצעד השבועי של מדיה פורסט.

כיום, קקון משמש כגיטריסט בלהקתו של חנן בן ארי.

## דיסקוגרפיה
### עם "הפרויקט של עידן רייכל"
* 2008: בין קירות ביתי
* 2011: הביתה, הלוך חזור
* 2013: רבע לשש

## קישורים חיצוניים

* 

## הערות שוליים

קטגוריה:זמרים ישראלים
קטגוריה:ראפרים ישראלים
קטגוריה:מוזיקאים ישראלים
קטגוריה:מעבדים מוזיקליים ישראלים
קטגוריה:מפיקים מוזיקליים ישראלים
קטגוריה:גיטריסטים ישראלים
קטגוריה:נגני כלי הקשה ישראלים
קטגוריה:נגנים ישראלים
קטגוריה:ישראלים ילידי מרוקו
קטגוריה:בוגרי רימון בית ספר למוסיקה
קטגוריה:אמני הפרויקט של עידן רייכל
קטגוריה:זמרים השרים בערבית מרוקאית
קטגוריה:זמרים השרים בערבית
קטגוריה:ישראלים שנולדו ב-1976
Julianna Calm Down

"**Julianna Calm Down**" (בעברית: "**ג'וליאנה תירגעי**") הוא סינגל שהוקלט על ידי להקת הבנות האמריקאית דיקסי צ'יקס. השיר יצא לאור ב-1 במאי 2020, על ידי חברת התקליטים קולומביה רקורדס, כסינגל השני מתוך אלבום האולפן השמיני שלה, Gaslighter.

השיר הגיע למקום ה-15 במצעד שירי הקאנטרי הדיגיטליים.

## רקע וכתיבה
השיר נכתב על ידי נטלי מיינס, ג'ק אנטונוף וג'וליה מייקלס והופק על ידי אנטונוף וחברות הלהקה. בשבוע יציאתו, סקר מגזין רולינג סטון את השיר, תוך שנאמר עליו כי "הוא מהווה מעין מסר לנשים צעירות (נקרא על שם בתה של אמילי סטרייר) כיצד להישאר איתנה ויציבה במערכת יחסים אכזרית".

ב-*Texas Monthly* סקרו את השיר באופן מקיף. במהלך הסיקור, נותח השיר תוך שהוסברה המשמעות שלו. גם ב-American Songwriter סוקר השיר.

## וידאו קליפ
האודיו הרשמי של השיר הועלה לערוץ היוטיוב של דיקסי צ'יקס ב-1 במאי 2020, ביום צאתו כסינגל. האודיו מציג את עטיפתו של הסינגל, עם שמה הקודם של הלהקה "Dixie Chicks", ולא השם המחודש שלה, שאותו שינתה במהלך שנת 2020, "The Chicks".

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי הצ'יקס
קטגוריה:שירים באנגלית
קטגוריה:שירים שנכתבו על ידי ג'וליה מייקלס
D (שפת תכנות)

**D** (ידועה גם בשם "Dlang") היא שפת תכנות מרובת פרדיגמות, אשר נוצרה על ידי וולטר ברייט  ותאגיד התוכנה האמריקני "דיגיטל מארס"  והופצה בשנת 2001.

אף על פי שמקור השפה D הוא הנדסה מחדש של שפת ++C, שפת D היא שפה נפרדת ושונה.

בשפה עוצבו מחדש כמה מאפיינים של ++Core C, אך היא גם חולקת מאפיינים משותפים עם שפות אחרות, כגון Java, Python,Ruby, Eiffel ו-#C.

מטרות עיצוב השפה היו שילוב בין ביצועים ובטיחות של שפות מהודרות (Compiled Languages) ל"כוח האקספרסיבי" (Expressive Power) של שפות דינמיות.

## פרדיגמות התכנות ב-D

אחת מהפרדיגמות של שפת התכנות D, היא תכנות מונחה עצמים. בתכנות אנו משתמשים בסוגי נתונים שונים על מנת לייצג מידע, כגון, מספרים, תווים, מחרוזות (אוסף של תווים) וכדומה, אך לעיתים זה לא מספיק. בתכנות מונחה עצמים, המתכנת יוצר "ישויות" אשר עונות על סט חוקים, תכונות ופעולות שהגדיר מראש, סט זה נקרא מחלקה (`class`). למשל, מתכנת יכול להגדיר מחלקה ששמה `Person` (בן אדם), ולהזין תכונות שיש לאדם, כגון שם, גיל,גובה, משקל, צבע עיניים, צבע שיער וכו' וגם פעולות: בן אדם יכול לישון,לאכול,לדבר, וכו'. המתכנת אז יוכל ליצור בני אדם נפרדים מתוך המחלקה אשר מכילים אותן תכונות ופעולות, עם ערכים אחרים שמבדילים אותם (אפשר גם ליצור בני אדם עם ערכים זהים, אם כי אין בכך היגיון). בני אדם אלו יקראו אובייקטים, או עצמים (objects) מתוך המחלקה `Person` (ומכאן נובע השם תכנות מונחה '''עצמים''').הדבר דומה להכנת עוגיות שונות (אובייקטים) מאותה תבנית (המחלקה).ניתן ליצור מחלקה לכל דבר: מצולעים, אבנים, חיות, משתמש וכו'.

## סוגי טיפוסי הנתונים

## לקריאה נוספת

* Alexandrescu, Andrei (4 January 2010). "*The D Programming Language"* (1 ed.). Addison-Wesley Professional. .
* Alexandrescu, Andrei (15 June 2009). ''"The Case for D"''. Dr. Dobb's Journal.
* Bright, Walter (8 April 2014). "How I Came to Write D". Dr. Dobb's Journal.
* Çehreli, Ali (1 February 2012). ''"Programming in D".'' (distributed under CC-BY-NC-SA license). This book teaches programming to novices, but covers many advanced D topics as well.
* Metz, Cade (7 July 2014). "The Next Big Programming Language You've Never Heard Of". Wired.
* Ruppe, Adam (May 2014). D Cookbook (1 ed.). PACKT Publishing. 


## קישורים חיצוניים

* 

## הערות שוליים

Dlang
ג'ורג' ביב

**ג'ורג' מורטימר ביב** (באנגלית: **George Mortimer Bibb**; 30 באוקטובר 1776 – 14 באפריל 1859) היה פוליטיקאי אמריקאי, שכיהן כמזכיר האוצר ה-17 של ארצות הברית.

## ראשית חייו
ג'ורג' ביב נולד במחוז הנסיך אדוארד שבווירג'יניה. ב-1791 הוא סיים את לימודיו בקולג' המפדן-סידני, ובהמשך הוא סיים את לימודיו בקולג' ויליאם ומרי. לאחר מכן הוא למד משפטים, התקבל ללשכת עורכי הדין של וירג'יניה, ועסק שם ובלקסינגטון, קנטקי בעריכת דין. לאחר שעבר לקנטקי באופן קבוע הוא נבחר ב-1806 לבית הנבחרים של המדינה. הוא נבחר מחדש ב-1810 וב-1817. ב-1808 הוא מונה לשופט בבית המשפט לערעורים של קנטקי וב-1810 היה לנשיא בית המשפט.

## קריירה פוליטית
### סנאטור
ב-1811 נבחר ביב כסנאטור מטעם קנטקי וכיהן עד 1814, כאשר שב לעבודתו בעריכת דין בלקסינגטון. ב-1816 הוא עבר לפרנקפורט ובשנות ה-20 של המאה ה-19 הוא צידד בבית המשפט החדש במחלוקת בין בית המשפט הישן לבית המשפט החדש של קנטקי . ב-1827 הוא מונה שוב כנשיא בית המשפט לערעורים של קנטקי ושימש בתפקיד זה שנה.

ב-1829 נבחר ביב מחדש לסנאט וכיהן בו עד 1835 כנציג הדמוקרטים של ג'קסון. בשנים 1829–1831 הוא היה יושב ראש ועדת הדואר של הסנאט. לאחר סיום כהונתו בסנאט הוא מונה לנגיד של הארכיון של לואיוויל. ב-1844 הוא מונה למזכיר האוצר בממשלו של הנשיא ג'ון טיילר וכיהן בתפקיד זה עד 1845.

### מזכיר האוצר
כשהתמנה ביב כמזכיר האוצר הוא היה בן 69. הואר נהג להתלבש "בסגנון מיושן, עם מכנסי רכיבה". הדוח השנתי שלו על מצב האוצר שהוגש ב-1844 כלל אוסף מורכב של נתונים סטטיסטיים של ההיסטוריה הפיננסית של האומה מאז 1789. בנוסף, הוא הציג טיעון מוצק להקמת "קרן השקעות", שבה יופקדו כספים שישמשו לתשלום הקרן והריבית של החוב הלאומי. ביב דחף לשימוש ביתרות שנוצרו מהכנסות האוצר מגביית מכס ומיסים פנימיים למימון קרן ההשקעות. קרן מסוג זה שימשה להפחתת הגרעון בשנים 1789–1835, אך לא עלה בידו של ביב להחזיר אותה לפעילות.

לאחר סיום כהונתו כמזכיר האוצר הוא עסק בעריכת דין בוושינגטון ושימש כעוזר במשרד התובע הכללי.

## חיים אישיים
ביב היה חבר פעיל בבונים החופשיים. הוא היה הנשיא הגדול של לשכת הבונים החופשיים בראסלוויל, קנטקי ולאחר מכן הנשיא של הלשכה של פרנקפורט. הוא גם היה הנשיא הגדול של לשכת לקסינגטון ושימש כמזכיר שלה ב-1804. לאחר מכן הוא היה הנשיא הגדול של הלשכה של קנטקי.

ג'ורג' ביב נפטר בוושינגטון ב-14 באפריל 1859 ונקבר בבית הקברות של פרנקפורט.

## קישורים חיצוניים

* 
* 
* Allen, William B. (1872). A History of Kentucky: Embracing Gleanings, Reminiscences, Antiquities, Natural Curiosities, Statistics, and Biographical Sketches of Pioneers, Soldiers, Jurists, Lawyers, Statesmen, Divines, Mechanics, Farmers, Merchants, and Other Leading Men, of All Occupations and Pursuits. Bradley & Gilbert. pp. 258–259.

קטגוריה:אמריקאים ילידי וירג'יניה
קטגוריה:חברי הסנאט של ארצות הברית מקנטקי
קטגוריה:סנאטורים חברי המפלגה הדמוקרטית-רפובליקנית
קטגוריה:חברי הקבינט של ארצות הברית בממשל ג'ון טיילר
קטגוריה:מזכירי האוצר של ארצות הברית
קטגוריה:סנאטורים חברי המפלגה הדמוקרטית
קטגוריה:עורכי דין אמריקאים במאה ה-19
קטגוריה:שופטי בתי המשפט של מדינת קנטקי
קטגוריה:בוגרי מכללת המפדן-סידני
קטגוריה:בוגרי מכללת ויליאם ומרי
קטגוריה:אמריקאים שנולדו ב-1776
קטגוריה:אמריקאים שנפטרו ב-1859
March March

"**March March**" הוא סינגל שהוקלט על ידי להקת הבנות האמריקאית דיקסי צ'יקס. השיר יצא לאור ב-25 ביוני 2020, על ידי חברת התקליטים קולומביה רקורדס, כסינגל השלישי מתוך אלבום האולפן השמיני שלה, Gaslighter.

השיר הגיע למקום השמיני במצעד השירים הדיגיטליים של קנדה הוט 100.

## רקע וכתיבה
השיר נכתב על ידי רוס גולן, נטלי מיינס, מרטי מגווייר, ג'ק אנטונוף, איאן קירקפטריק, אמילי סטרייר ודן וילסון והופק על ידי אנטונוף וחברות הלהקה.

בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-1.2 מיליון השמעות.

## וידאו קליפ
האודיו הרשמי של השיר הועלה לערוץ היוטיוב של דיקסי צ'יקס ב-25 ביוני 2020, ביום צאתו כסינגל. האודיו מציג קטעים שונים שלקוחים מתוך הפגנות ועצומות שקרו במהלך ההיסטוריה. חלק מהסצנות עוסקות בקהילת הלהט"ב ושוויון מגדרי.

נכון ליולי 2020, מונה הצפיות של הקליפ עומד על למעלה מ-2.4 מיליון צפיות.

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:שירי הצ'יקס
קטגוריה:שירים באנגלית
קטגוריה:שירים שנכתבו על ידי דן וילסון
Abriendo Puertas

***Abriendo Puertas*** (בעברית: "**דלתות פתוחות**") הוא אלבומה השישי של הזמרת גלוריה אסטפן ואלבומה השני בשפה הספרדית. האלבום יצא בספטמבר 1995 על ידי אפיק רקורדס.

## רקע והפקה
בעקבות הצלחת אלבום הבכורה שלה בשפה הספרדית Mi Tierra, החליטה אסטפן להוציא אלבום נוסף בשפה הספרדית שזו שפת האם של הוריה. בהמשך לאלבומה הקודם בספרדית האלבום מושפע ממוזיקה קובנית; מוזיקה מדינת קובה בה נולדה אסטפן.

האלבום נכתב על ידי קייק סנטנדר והופק על ידי בעלה אמיליו אסטפן.

## פרסים והצלחה
האלבום זכה להצלחה כאשר זכה בפרס בטקס פרסי המוזיקה הלטינית "Latin American musical styles" ובפרס גראמי בקטגוריית "האלבום הטרופי/סלסה הטוב ביותר" מה שהיווה את פרס גראמי השני של אסטפן.

בנוסף הוא גם זכה להצלחה מסחרית כאשר מכר 600 אלף עותקים בארצות הברית (זכאות למעמד זהב), 600 אלף עותקים בספרד (מעמד של 6 פלטינות), 250 אלף עותקים בקולומביה (מעמד 4 פלטינות) ו-60 עותקים בארגנטינה (מעמד פלטינה). גם באירופה האלבום זכה להצלחה כאשר מכר מיליון עותקים ביבשת ובכך קיבל מעמד של פלטינה אירופאית.

במצעד האלבומים הספרדי האלבום הגיע למקום הראשון ולמקום השני במצעד האלבומים הלטיני של בילבורד.

## רשימת רצועות

## קישורים חיצוניים

קטגוריה:אלבומי גלוריה אסטפן
קטגוריה:אלבומים בספרדית
קטגוריה:אלבומים שהופקו על ידי אמיליו אסטפן
קטגוריה:זוכי פרס גראמי לאלבום הטרופי הלטיני הטוב ביותר
קטגוריה:אלבומי חברת אפיק רקורדס
יענקל'ה סגל

**יעקב (יענקל'ה) סגל** הוא מוזיקאי ישראלי.

## ביוגרפיה
סגל נולד בירושלים. בוגר בית הספר למוזיקה ע"ש בוכמן-מהטה במחלקה לג'אז וגיטרה בס.

בשנת 2001 השתתף כנגן גיטרה באלבומו של יוסי בנאי, "לאט", שיצא חמש שנים לפני מותו של בנאי. בשנת 2007 השתתף סגל בעיבוד המוזיקלי של אלבומם של עילי בוטנר ורן דנקר, "שווים". ב-2008, שנה לאחר מכן, הצטרף להרכב המוזיקלי "הפרויקט של עידן רייכל", כנגן טאר, בוזוקי ועוד באלבום הפלטינה "בין קירות ביתי". בין הלהיטים הבולטים בהם ניגן מתוך האלבום ניתן למנות את "מי נהר" ו-"Todas las Palabras". ב-2009 השתתף בסיבוב ההופעות הנלווה של האלבום הנושא את שמו, שזכה להצלחה רבה, במסגרתו הופיע הפרויקט בישראל, ניו יורק, לוס אנג'לס, דרום אמריקה ואפריקה. עוד באותה השנה, השתתף בניגון השירים "דג זהב" ו"עיניים צבע שקט", מתוך האלבום של שרית חדד, "מרוץ החיים". ב-2011 יצא האלבום "הביתה, הלוך חזור" של הפרויקט של עידן רייכל, בו נכללו קטעים מתוך סיבוב ההופעות "בין קירות ביתי".

בשנת 2012 השתתף בהקלטת האלבום "The Tel Aviv Session" של ההרכב "טורה-רייכל קולקטיב", המורכב מעידן רייכל ומוזיקאי המאלי ויו פארקה טורה, תוך שניגן בטאר בשיר "Kfar". ב-2013 ניגן גיטרה בס באלבום "רבע לשש" של הפרויקט של עידן רייכל, שזכה בתואר פלטינה מרובעת. עוד באותה השנה, ניגן גם באלבומו של ויו פארקה טורה, Mon Pays, ובאלבומו של עידן עמדי, "בזמן האחרון", ובאלבומו עידן רפאל חביב, "לאבד עניין בזמן". באותה השנה השתתף בהופעתה של הזמרת האמריקאית אלישה קיז בישראל כנגן כלי מיתר יחד עם עידן רייכל ואייל סלע. ב-2015 ניגן גיטרה בס גם באלבום "היד החמה" של עידן רייכל.

## קישורים חיצוניים
* 

## הערות שוליים

קטגוריה:מוזיקאים ישראלים
קטגוריה:נגני בוזוקי
קטגוריה:נגני עוד
קטגוריה:גיטריסטים ישראלים
קטגוריה:נגנים ישראלים
קטגוריה:מוזיקאים ירושלמים
קטגוריה:אמני הפרויקט של עידן רייכל
הכתרת הבתולה (ולאסקס)

**הכתרת הבתולה** (בספרדית: **Coronación de la Virgen**) הוא ציור שמן של הצייר דייגו ולאסקס, שצויר בין השנים 1635–1644. היצירה מוצגת במוזיאון הפראדו במדריד.
## רקע והיסטוריה
הכתרת הבתולה הוא נושא באמנות הנוצרית שהפך פופולרי במיוחד באיטליה במאות ה-13 עד ה-15, אך המשיך בפופולריות רבה עד המאה ה-18. הוא מתאר את ישו בגן העדן, לעיתים בליווי האל האב ורוח הקודש בצורת יונה, מניח כתר על ראשה של אמו מרים הבתולה כ"מלכת השמים" . בגרסאות מוקדמות גן העדן נראה כחצר ארצית המאוישת על ידי קדושים ומלאכים. בגרסאות מאוחרות רואים את גן העדן בשמיים, כאשר הדמויות יושבות על עננים.

ולאסקס צייר את "הכתרת הבתולה" עבור קפלת התפילה החדשה של המלכה אליזבת מצרפת במצודה בה שוכן הארמון המלכותי של מדריד, שם נועד להשלים סדרה בת תשעה ציורים דתיים שהקרדינל גספר דה בורחה שלח למדריד מרומא בשנת 1635. זה היה הציור הדתי האחרון של ולאסקס. האיקונוגרפיה של הציור היא מסורתית ודומה לעלייתה של הבתולה השמיימה של טיציאן ולציור "עליית הבתולה "  של רובנס. מידות הבד והדמויות הקטנות מהחיים הן לא שגרתיות עבור ולאסקס ועשויות לשקף את הצורך שלו להסתגל לסדרת הציורים הקיימת.

היצירה מתוארכת לעיתים קרובות לתחילת שנות הארבעים של המאה ה-17, אך ישנן אינדיקציות לכך שהיא צוירה בשנת 1636. חוקר האמנות אנטוניו פלומינו , שהכרונולוגיה שלו בדרך כלל מדויקת, העריך שנוצרה בו זמנית עם כניעת ברדה אשר הושלמה באפריל 1635. מותה של המלכה בשנת 1644 תוחם לשנה זו את טווח התאריכים. בשנת 1819 הועברה היצירה למוזיאון הפראדו.

לדעתו של חוקר תולדות האמנות הספרדי חוסה לופס-ריי, הדוגמנית בציור זה שימשה גם עבור ונוס מול המראה ומשל ארכנה של ולאסקס.

## תיאור היצירה
הקומפוזיציה היא של משולש הפוך ומעניקה תחושה של איזון רב והרמוניה. המוקד הוא דמותה של מרים המביטה מטה כאשר פניה מביעות צניעות, יראת כבוד ורגש. הרכב הציור בכללותו, הן בצורתו והן בצבעו, מזכיר לב. הבתולה, המצביעה עם ידה הימנית על לבה, מחזקת את הרעיון הזה. צורת לב זו, שהיא הדבר המקורי ביותר בציור יחד עם הטבעיות של הדמויות, יכולה לדעתו של היסטוריון האמנות חוליאן גייגו, להיות קשורה לתמת "הלב הקדוש של מריה"  בכנסייה הקתולית.

מימין צופה האל האב, המיוצג בכבוד רב כאדם זקן ואדיב. משמאל ישו עם שיער ארוך, שניהם מכתירים את הבתולה עם זר פרחים. במרכז רוח הקודש בדמות יונה לבנה. שלוש הישויות הללו מסודרות באותו הגובה, לאורך קו היפותטי המגדיר את בסיס המשולש, ובכך מייצגות את אותה דרגת אלוהות של מרכיבי השילוש הקדוש.

הצבעים המשמשים הם כחול, בעיקר לפיס לזולי בגוונים עזים של מעיל הבתולה, אדום, סגול ולבן. לצורך הצבע האדום הועדף פיגמנט כרמין מיובא מדרום אמריקה על פני הפיגמנטים האיטלקיים המסורתיים.

שש הדמויות המלאכיות בתחתית הציור הן כרובים, או פוטי (המסמלים אהבה).

## קישורים חיצוניים

## הערות שוליים

קטגוריה:דייגו ולסקס
קטגוריה:מוזיאון הפראדו
קטגוריה:ציורי שמן
קטגוריה:ציורים מהמאה ה-17
קטגוריה:ציור של תקופת הבארוק
Destiny (אלבום של גלוריה אסטפן)

**Destiny** (בעברית: **גורל**) הוא אלבום האולפן השביעי של הזמרת גלוריה אסטפן, אשר יצא ב-4 ביוני 1996, על ידי אפיק רקורדס.

## רקע והצלחה
מתוך האלבום יצאו 4 סינגלים כאשר הסינגל הראשון היה השיר "Reach". השיר הפך לבין השירים הבולטים בקריירה של אסטפן ואף הפך לשיר הנושא של אולימפיאדת אטלנטה. בנוסף מתוך האלבום יצאו עוד שני סינגלים באנגלית והשיר "No Pretendo", גרסה ספרדית לשיר "Steal Your Heart" אשר היה לסינגל הרביעי והגיע למקום הראשון במצעד הבילבורד הלטיני.

האלבום הגיע למעמד פלטינה בארצות הברית עם מכירות של מיליון עותקים ולמעמד פלטינה כפולה בספרד.

## מהדורות
לאלבום יצאו מספר גרסאות: גרסה ברזילאית, קולומביאנית ומקסיקנית אשר כללה את "No Pretendo", גרסה מיוחדת שהייתה בצורה של דיסק קטן שכללה גרסת רמיקס ל-"Reach" ויצאה כדיסק רגיל ביפן, גרסה מקסיקנית מיוחדת שיצאה על גבי דיסק וכללה גם את "No Pretendo" וגרסה אוסטרלית מוגבלת שיצאה על גבי דיסק וכללה ביצועים חיים ורמיקסים לחלק משירי האלבום.

בשנת 1997 יצאה לאלבום מהדורה מחודשת באירופה אשר כללה את כל שירי האלבום ביחד עם "No Pretendo". מהדורה זו יצאה כמהדורה מחודשת שוב אבל רק בספרד בשנת 2000.

## רשימת רצועות

## קישורים חיצוניים

קטגוריה:אלבומי גלוריה אסטפן
קטגוריה:אלבומים באנגלית
קטגוריה:אלבומים שהופקו על ידי אמיליו אסטפן
קטגוריה:אלבומי זהב באוסטרליה
קטגוריה:אלבומי פלטינה בארצות הברית
קטגוריה:אלבומי חברת אפיק רקורדס
וסט ברומיץ'

שמאל|ממוזער|250px|ברומפורד ליין, ווסט ברומיץ'
**וסט ברומיץ**' (באנגלית: **West Bromwich**; ) היא עיירת שוק ברובע סאנדוול שבמערב מידלנדס, אנגליה. מבחינה היסטורית העיר היא חלק מסטפורדשייר, והיא ממוקמת כ-10.3 ק"מ צפונית מערבית לברמינגהאם. וסט ברומיץ' היא חלק מאזור המכונה "המדינה השחורה", מבחינת גאוגרפית, תרבות וניב. נכון לשנת 2018, אוכלוסיית העיר מונה כמעט 80,000 תושבים.

## היסטוריה
וסט ברומיץ' הוזכרה לראשונה בשם ברומוויץ' בספר יום הדין משנת 1086. על פי ההערכות, במקור הייתה העיר חלק מהקהילה של האנדסוורת'. החל משנת 1727, הפכה העיר למקום בו עצרו רבים מהסוחרים שנסעו מלונדון לשרוסברי, דבר שמתואר כתחילת צמיחתה הכלכלית של העיר. הקידומת "וסט"- מערב, נועדה על מנת להבדיל את העיר מהכפר "טירת ברומיץ'", הממוקם כ-13 ק"מ מזרחה מברמינגהאם.

במאה ה-19 התגלה פחם בעיר, מה שהבטיח לעיר צמיחה כלכלית. עם פרוץ מלחמת העולם הראשונה בשנת 1914, רבים מהבתים הישנים בעיר, הפכו לבלתי ראויים למגורים, מערכת הבריאות לא הייתה מספקת, ריקבון התרחש והבתים הפכו לסכנה ממשית לבריאותם ובטיחותם של תושביהם. לאחר תום המלחמה החלה המועצה המקומית בבניית בתים חדשים אשר יושבו מחדש, אף על פי כן, גם כיום עדיין ישנם מספר מבנים קיימים מאותה התקופה. העיר ספגה נזק משמעותי כתוצאה מתקיפות אוויריות במלחמת העולם השנייה, עם 58 מקרי מוות, רובם בתקיפה של 19 בנובמבר 1940.

וסט ברומיץ' הייתה בין העיירות והערים הרבות באנגליה שנפגעו מהמהומות בממלכה המאוחדת, ב-9 באוגוסט 2011, חנויות סגרו את דלתותיהן מוקדם על מנת להילחם בביזה ובוונדליזם, לאחר מכן הגיעו מעשים נרחבים של ונדליזם ואלימות, המשטרה סגרה את הכבישים הראשיים המובילים לעיר עד למחרת בבוקר.

## ממשל
עיירת וסט ברומיץ' מחולקת לשני, וסט ברומיץ' מזרח ווסט ברומיץ' מערב, וסט ברומיץ' מזרח מנוהלת על ידי ניקולה ריצ'רדס (המפלגה השמרנית) שנבחרה ב-12 בדצמבר 2019. בוסט ברומיץ' מערב, מכהן שון ביילי (המפלגה הקונסרבטיבית) שנבחר גם הוא, ב-12 בדצמבר 2019.

## ספורט
העיר ידועה בזכות מועדון הכדורגל, וסט ברומיץ' אלביון, מועדון כדורגל שהוקם בעיר בשנת 1878. בתחילה שיחקה הקבוצה במספר מגרשים אקראיים, עד שעברו להות'ורנס ב-1900, בו הקבוצה משחקת עד היום.

וסט ברומיץ'- המכונה לעיתים, וסט ברום, הייתה בין 12 הקבוצות המייסדות של הפוטבול ליג (ליגת הכדורגל המקצועית הראשונה בעולם), יחד עם שתי יריבות מקומיות של הקבוצה, אסטון וילה ווולברהמפטון וונדררס.

המועדון זכה בתשעה תארים, חמישה גביעים: (1888, 1892, 1931, 1954, 1968), אליפות פוטבול ליג צ'מפיונשיפ (1920), גביע הפוטבול ליג (1966), ושני מגן הקהילה (1920, 1954). התואר האחרון של הקבוצה הגיע בשנת 1968, כאשר זכו בגביע האנגלי עם 0–1 על אברטון באצטדיון ומבלי. הם נהנו מהצלחה נוספת בסוף שנות השבעים ותחילת שנות השמונים, כשסיימו בחמשת המקומות הראשונים בליגה שלוש פעמים וכן הגיעו לרבע גמר גביע אופ"א. כיום משחק המועדון בפרמייר ליג, לאחר שחזר אליו בסיום עונת 2019/2020, לאחר שתי עונות בצ'מפיונשיפ.

## אקלים

## קישורים חיצוניים

* 
* 

## הערות שוליים

קטגוריה:אנגליה: ערים
קטגוריה:וסט מידלנדס: יישובים
מארי בארך

**מארי בארך**, לשעבר **קנודסן** (בדנית: **Marie Barch**; 1744 - 31 במרץ 1827), הייתה בלרינה דנית, חלוצה בתחום הבלט הקלאסי בארצה.

## ביוגרפיה
בארך סיימה את לימודיה בתיאטרון המלכותי הדני בגיל 14, בעונת 1758–1759. במדינה, שעד אז ראתה על בימת המחול בעיקר רקדנים ממוצא זר, נמנתה בארך עם החלוצים בתחום הבלט הדני, והיא בין הראשונים שהוכרו כרקדני בלט ילידי דנמרק: עונת 1758–1759 הייתה אולי הפעם הראשונה שרקדנים ילידי דנמרק השתתפו בלהקת הבלט של התיאטרון.

בעת הופעת הבכורה שלה, הייתה בארך מאורסת לעמיתה למחול ובעלה לעתיד, קרל וילהלם בארך, בן לאומן, שהופיע לראשונה כרקדן באותה הדמנות וחלק עמה את מעמד החלוציות. ידוע שהוא, לפחות, למד אצל מנהל הבלט האיטלקי של התיאטרון, אנטוני קומו, וייתכן שגם היא למדה אצלו. קומו, לשעבר חבר בלהקה האיטלקית של פייטרו מיניוטי, התמנה למנהל הבלט הראשון של התיאטרון רק שלוש שנים קודם לכן, ועליו הוטלה המשימה להכשיר את להקת הבלט הראשונה שלו.

בני הזוג בארך נחלו הצלחה רבתי בהופעת הבכורה שלהם וזכו לאהדת הקהל. מארי בארך נהנתה מהערכה הודות לכשרונה ויכולתה וניתנה לה משרה קבועה בתיאטרון. בשנת 1761 העליבה הרקדנית הראשונה של התיאטרון אותו זמן, האיטלקייה אנה ג'רינגלי קומו את אנה בארך, וארוסה התלונן לפני מנהל הבלט |(בעלה של העולבת). כתוצאה מכך, פוטרו שניהם, אלא שהפיטורין גרמו לגל מחאות כזה בקרב הקהל, שבני הזוג הוחזרו למשרותיהם וזכו לתשואות רמות מקהל הצופים בשובם. התקרית הביאה בסופו של דבר לכך, שהזוג קומו איבד את מקומו בתיאטרון בשנת 1763.

בארך נהנתה מקריירה מוצלחת במשך ארבעים שנה. בן-זוגה היה לרקדן הדני הראשון שלמד מעבר לים (וינה, ב-1763) והיה לרקדן שני, מלחין ומנהל בלט בשם בלבד לפני שפרש בשנת 1775. מארי בארך לא פרשה עד לאחר עונת 1798–1799.

## קישורים חיצוניים
* ביוגרפיה של מארי בארך

קטגוריה:בלרינות
קטגוריה:ילידות 1744
קטגוריה:נפטרות ב-1827
קטגוריה:נשים דניות
מגדל השעון (סקופיה)

**מגדל השעון ב[[סקופיה]]** (במקדונית: **Саат-кула**) הוא מגדל שעון בן שש קומות, שממוקם במסגד סולטאן-מוראטובה, סקופיה, מקדוניה הצפונית. המגדל נבנה בתקופה שבין 1566 ל-1572. מגדל זה היה מגדל השעון הראשון שנבנה באימפריה העות'מאנית. מנגנון השעון הובא ממגדל השעון שבסיגטוואר, הונגריה, לאחר כיבושו על ידי האימפריה העות'מאנית. המגדל נבנה על יסודותיו של מגדל ביטחון קדום מימי הביניים. בהתחלה, מגדל השעון נבנה מעץ, אך לאחר מכן נבנה מחדש עם לבנים.

## היסטוריה
מגדל השעון נבנה בין 1566 ו-1572, ומנגנון השעון נלקח ממגדל השעון של העיירה ההונגרית סיגטוואר, שנכבשה על ידי האימפריה העות'מאנית. למעשה חלקו החיצוני התחתון של המגדל, הוא שריד לאחד מארבעת המגדלים שהגנו על המנזר "קולף ג'ורג'י גורגוס". בשרפה הגדולה  של 1689, ספג המגדל נזק רב, אך הוא לא נבנה מחדש עד ל-1904, וזאת לאחר הוראת המושל חפיז-פאשה כי יש לבנות מחדש את המגדל. במהלך רעידת האדמה ב-1963, נפגע מגדל השעון קשה ומנגנון השעון אבד. מאוחר יותר נבנה מגדל השעון מחדש, אך ללא פעילותו התקנית של שעונו. השעונים החדשים על המגדל נוספו ב-26 במאי 2008, כחלק מפרויקט שחזור מבנים.

## אדריכלות
מראה המגדל ומטרתו נמצאים במספר רישומים של סופרים. הסופר הצרפתי פיליפ דיפרן-קיין ציין כי:

לטענת חג'י קלפה, לעומת זאת, מגדל השעון הזה היה הגדול מבין כל המגדלים הנוצריים, והשעון צילצל ביום ובלילה, כשהפעמון צלצל "שעתיים נסיעה".

מהתיעוד של אווליה צ'לבי וחג'י קלפה עולה כי לבניית מגדל השעון במתכונתו המקורית היה בסיס משושה שחלקו העליון בנוי מעץ. לאחר שיפוצו ב-1904 הוחלף מבנה העץ, ואחריו נבנה המבנה מחדש בלבנים. ישנן 105 מדרגות המובילות מהתחתית לראש המגדל, שם מונחים השעונים.

## גלריה

קובץ:Saat kula, Skopje, stara slika.jpg|מגדל השעון בסקופיה, המאה ה-20
קובץ:Skopje, razglednica so Saat kula od 1909.jpg|גלויה מסקופיה, מגדל השעון, מ-1909


## קישורים חיצוניים

* מגדל שעון - סקופיה

## הערות שוליים

קטגוריה:מגדלי שעון
קטגוריה:סקופיה: מבנים
קטגוריה:הבזאר הישן (סקופיה)
בית החולים סן ונסן דה פול

**בית החולים סן ונסן דה פול** (נקרא גם **סנט וינסנט** ו-**בית החולים הצרפתי**) הוא בית חולים בנצרת.
## מבנה
בית החולים הוקם בשנת 1898 בידי האחות סיון (Sion), מארגון בנות הצדקה "Filles de la Charité" ("בנות הצדקה") שאותו ייסד בצרפת האב ונסן דה פול ב-1629. בית החולים הוקם בסמוך לבית החולים האנגלי. בעת פתיחתו כלל 17 מיטות אשפוז בלבד. הוא נפתח לציבור באופן רשמי בשנת 1910.

בית החולים הצרפתי קיבל את כינויו בתקופת שלטון העותמאנים בארץ ישראל, במטרה לזכות בתמיכת שלטון צרפת, שבאה לידי ביטוי ברופאים צרפתים רבים שביקרו בו. ביניהם היה ד"ר פול פלסייר, רופא מנתח שנשלח לבדוק את בתי החולים במזרח התיכון, ולאחר שביקר בו מספר פעמים, מונה למנהלו הרפואי (בשנים 1964 עד 1989). בתקופה זו גם הוחלט על פתיחת מחלקת רפואת ילדים ועל פיתוח בית היולדות כדי להפוך את בית החולים למרכז לטיפול באם ובילד.

בשנות ה-70 פעל במקום גם בית ספר לאחיות סיעודיות.

בבית החולים מחלקות רבות ובהן מחלקת נשים, תינוקות ופגים, מכון להתפתחות הילד, רפואת עיניים, חדרי ניתוח ומחלקה גריאטרית סיעודית.

בשנת 2015 מונה ד"ר נאיל אליאס למנהל בית החולים.

במאי 2017 שופצה הכניסה לבית החולים, ונחנך בו בית מרקחת חדש.

## ראו גם
* בית החולים האנגלי בנצרת

## קישורים חיצוניים
*

## הערות שוליים

סן ונסן דה פול
ג'ונו בירץ

**ג'ונו בירץ** (באנגלית: **Juno Birch**; נולדה ב-25 בדצמבר 1996) היא פסלת, מלכת דראג טרנסג'נדרית, וכן כוכבת רשת, אנגלייה. ג'ונו בירץ הוא שמה האמיתי בו היא משתמשת גם כשם במה לדמות הדראג שלה. בשנים האחרונות הפכה לשם מוכר בעיקר בזכות המדיה החברתית בדגש על ערוץ יוטיוב מצליח.

## ביוגרפיה
בירץ נולדה בעיר פרודסהאם באנגליה. בשנת 2015 עברה ניתוח להתאמה מגדרית, והיא מספרת על הניתוח כנקודת מפנה בחייה. באותה שנה החלה לעסוק בדראג בצורה מקצועית תחת שמה "ג'ונו בירץ", היא מתארת את דמותה כ"חייזר אשר התרסק על כדור הארץ, ומאז מנסה להסוות את עצמו כנקבה אנושית עם סטייל קיטשי ומוזר". בירץ׳ מופיעה במועדונים ברחבי אנגליה בדמות הדראג שלה, בשנת 2019 פתחה עמוד יוטיוב בו היא מעלה סרטונים הומוריסטיים בהם היא מתאפרת, ואחרים בהם היא משחקת במשחק המחשב The Sims ומשלבת הומור וסלנג של קהילת הלהט"ב. ערוץ היוטיוב שלה הפך מצליח מאוד ונכון ל-2020 מונה מעל מאתיים אלף עוקבים.

בירץ עוסקת באומנות פלסטית ובעלת עסק בתחום הפיסול, סגנונה האישי מיוחד מאוד והיא מפסלת בעיקר דמויות שמבוססות על דיוקנה בסיטואציות שונות, את פסליה מוכרת בירץ באתר האינטרנט שלה. בירץ׳ מספרת שהחלה לעסוק באומנות מתוך הדיכוי לנשיותה שהרגישה בילדותה.

ב-5 בפברואר 2019 בחר מגזין האופנה הנחשב Vogue לכתוב כתבה על בירץ וגם להפיק סרט קצר על שגרת האיפור שלה, אשר זכתה לשבחים בכתבה. סגנון האיפור של בירץ נחשב מיוחד ושונה בנוף של קהילת הדראג, והיא הוזמנה לאפר מלכות דראג מוכרות מאוד ביניהן טריקסי מטאל זוכת התכנית מרוץ הדראג של רופול, עונת האולסטארס השלישית, אשר צילמו סרטוני איפור יחדיו, וכן גם שיתוף פעולה עם אמן האיפור אלכסיס סטון.

בירץ מתחזקת בנוסף עמוד אינסטגרם פופולרי המונה כ-400 אלף עוקבים.

## חיים אישיים
כיום חיה בירץ בלונדון יחד עם בן זוגה פיל לופס.

## הערות שוליים

## קישורים חיצוניים

קטגוריה:דראג קווינס
קטגוריה:טרנסג'נדריות בריטיות
קטגוריה:יוטיובריות בריטיות
קטגוריה:להט"בים בריטים
קטגוריה:פסלות אנגליות
קטגוריה:לונדון: אישים
קטגוריה:אנגליות שנולדו ב-1996
קטגוריה:אנגלים שנולדו ב-1996
קשר מאייר

**קשר מאייר** (הנקרא גם "**נוסחת מאייר**") פותח על ידי יוליוס רוברט פון מאייר ומתאר קשר בין קיבול החום בלחץ קבוע וקיבול החום בנפח קבוע עבור חומרים אחידים בכלל וגז אידיאלי בפרט.

עבור גז אידיאלי, הקשר הוא:
C_P-C_V=R
כאשר R זהו קבוע הגזים ו- C_P הוא קיבול החום המולרי.

עבור חומרים אחידים כלליים יותר, ההפרש נראה כך,
C_P-C_V=VT \frac{\alpha_V^2}{\beta_T}
(ראו יחס קיבולי החום) כאשר T הטמפרטורה, V הנפח, \alpha_V מקדם ההתפשטות התרמית ו- \beta_T הוא .

מקשר זה ניתן להסיק כמה מסקנות:
* משום שריבוע מקדם ההתפשטות התרמית \alpha_V^2 ומקדם הדחיסות \beta_T הם ערכים חיוביים, מקשר מאייר נובע כי קיבול החום בלחץ קבוע הוא תמיד גדול מקיבול החום בנפח קבוע.
* כאשר הטמפרטורה מתקרבת לאפס (הטמפרטורה נמדדת בקלווין, לכן אפס זהו האפס המוחלט), ההפרש בין קיבולי החום הולך לאפס.
* עבור חומרים בלתי דחיסים, שני קיבולי החום הם שווים. עבור חומרים כמעט בלתי דחיסים (נוזלים, מוצקים), ההפרש בין שני קיבולי החום הוא קטן.

## פיתוח הקשר
נפתח את הקשר מזהויות תרמודינמיות בסיסיות.
הדיפרנציאל המלא של האנטרופיה הואds= \left(\frac{\partial s}{\partial T}\right)_V dT+ \left(\frac{\partial s}{\partial V}\right)_T dV
אם נציב אותו לתוך החוק הראשון של התרמודינמיקה ונשווה לדיפרנציאל האנרגיה, נקבל כי
\left(\frac{\partial u}{\partial T}\right)_V dT+ \left(\frac{\partial u}{\partial V}\right)_T dV=du=Tds-pdV=T\left(\frac{\partial s}{\partial T}\right)_V dT+\left[T\left(\frac{\partial s}{\partial V}\right)_T-P\right]dV
ולכן \left(\frac{\partial u}{\partial V}\right)_T=T\left(\frac{\partial s}{\partial V}\right)_T-P וגם \left(\frac{\partial u}{\partial T}\right)_V=T\left(\frac{\partial s}{\partial T}\right)_V

כעת נציב את שני הקשרים שמצאנו בדיפרנציאל האנטרופיה ds, ובעזרת קשרי מקסוול השלישי והרביעי נקבל שני קשרים,
ds=\frac{C_V}{T} dT+ \left(\frac{\partial P}{\partial T}\right)_V dV ו-
ds=\frac{C_P}{T} dT- \left(\frac{\partial V}{\partial T}\right)_P dP.

נשווה ביניהם ונפתור לדיפרנציאל הטמפרטורה
\left(\frac{\partial T}{\partial V}\right)_P dV+\left(\frac{\partial T}{\partial P}\right)_V dP=dT=\frac{T}{C_P-C_V}\left(\frac{\partial P}{\partial T}\right)_V dV +\frac{T}{C_P-C_V}\left(\frac{\partial V}{\partial T}\right)_P dP

נשווה בין מקדמי הדיפרנציאל ונקבל כי
C_P-C_V=T\left(\frac{\partial V}{\partial T}\right)_P\left(\frac{\partial P}{\partial T}\right)_V=-T\left(\frac{\partial V}{\partial T}\right)_P^2\left(\frac{\partial P}{\partial V}\right)_T,
ובעזרת הגדרות מקדם ההתפשטות התרמית
\alpha_V=-\frac{1}{V}\left(\frac{\partial V}{\partial P}\right)_T
ומקדם הדחיסה
\beta_T=\frac{1}{V}\left(\frac{\partial V}{\partial T}\right)_P
נקבל את הקשר הכללי
C_P-C_V=VT\frac{\beta_T^2}{\alpha_V}

## שימושים
עבור גזים, ניתן למדוד בקלות יחסית את C_V (הרי גז תופס את כל הנפח שהוא יכול).
בניגוד לכך, כאשר הטמפרטורה של נוזלים ומוצקים משתנה גם נפחם משתנה- ולכן קשה למדוד את C_V בשבילם (צריכים להפעיל לחצים כדי למנוע את התפשטותם).

מסיבה זאת, בשביל נוזלים ומוצקים מחשבים קודם כל את C_P, בעזרת הכנסת כמות אנרגיה ידועה (על ידי קלורימטר) לגוף בטמפרטורה ידועה והסתכלות על הפרשי הטמפרטורות בסוף התהליך (קיימות גם שיטות מדויקות יותר, שמשתמשים בהן בטמפרטורות נמוכות).

לאחר חישוב C_P ניתן להשתמש בקשר מאייר כדי לחלץ את C_V.

## הערות שוליים

קטגוריה:תרמודינמיקה
יחסי ונצואלה–יפן

**יחסי ונצואלה–יפן** (בספרדית: **Relaciones Japón-Venezuela**, ביפנית: **日本とベネズエラの関係**) הם היחסים הדיפלומטיים בין **[[ונצואלה|הרפובליקה הבוליברית של ונצואלה]]** לבין **[[יפן]]**. שתי המדינות כוננו יחסים דיפלומטיים רשמיים ב-1938.

## היסטוריה
בדומה לשאר מדינות אמריקה הדרומית, בדצמבר 1941 ונצואלה ניתקה את היחסים הדיפלומטיים שלה עם יפן בשל השתייכותה למעצמות הציר.

בשנת 2009, נשיא ונצואלה לשעבר, הוגו צ'אווס, ערך ביקור רשמי ביפן עם ראש הממשלה היפני, טארו אסו. במהלך הביקור, חתמו השניים על תריסר הסכמי שיתוף פעולה בין המדינות בעיקר בתחום הנפט והגז.

## ביקורים רמי דרג
### מוונצואלה ליפן
* 2009 – הוגו צ'אווס, נשיא ונצואלה לשעבר.

## יחסים כלכליים
בשנת 2007, תאגידי הבנקים היפניים "Marubeni" ו-"Mitsui" השקיעו בתחום הנפט בוונצואלה 3.5 מיליארד דולר.

בשנת 2008, שוויו של הייבוא היפני מוונצואלה עמד על 1 מיליארד דולר וכלל בעיקר אלומיניום, עופרת, ברזל וקקאו.

## יפנים בוונצואלה
על פי הלשכה היפנית המרכזית לסטטיסטיקה, בשנת 2017 התגוררו בוונצואלה 352 אזרחים יפניים. מרבית הקהילה היפנית בוונצואלה מתגוררת בערים קראקס ופוארטו לה קרוז.

## נציגויות דיפלומטיות
* ונצואלה מיוצגת ביפן בדרג השגרירות באמצעות שגרירות רשמית שהיא מחזיקה בטוקיו, בירת יפן. ונצואלה מיוצגת ביפן בדרג הקונסולרי באמצעות קונסוליה רשמית בעיר יוקוהמה.
* יפן מיוצגת בוונצואלה בדרג השגרירות באמצעות שגרירות רשמית שהיא מחזיקה בקראקס, בירת המדינה.

## לקריאה נוספת
* Japan, Venezuela sign broad oil, gas cooperation, קים צ'אנג-רן, 6 באפריל 2009

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
צ'יביטה קסטלנה

**צ'יביטה קסטלנה** (באיטלקית: **Civita Castellana**) היא עיירה הממוקמת בנפת ויטרבו שבמחוז לאציו במרכז איטליה.
## גאוגרפיה
שטח העיירה משתרע על 83 קמ"ר. נכון ל-2017 מנתה אוכלוסיית העיירה כ-16 אלף תושבים.

האזור היה מאוכלס עוד בעידן הברזל. לאחר שתושבי המקום מרדו נגד רומא העתיקה העיר נהרסה ובמקומה הוקמה פאלרי נובי כ-5 ק"מ מהמקום. במהלך ימי הביניים, פאלרי נובי ננטשה והעיר הנוכחית אוזכרה לראשונה בשנת 994.

העיירה הייתה נקודת מעבר חשובה בוויה פלמיניה. בשנת 1002 במבצר בקרבת העיר נפטר אוטו השלישי.

הקתדרלה של העיר נבנתה בשנת 1210 וכוללת חלקים מוקדמים יותר. בעיר פועל מוזיאון שמציג בין היתר ממצאים מחפירות בפאלרי נובי.

## קישורים חיצוניים

* 
* 

קטגוריה:לאציו: ערים
יורי טרמאק

**יורי טרמאק** (באסטונית: **Jüri Tarmak**; 21 ביולי 1946 – 22 ביוני 2022) היה אתלט סובייטי ממוצא אסטוני, אלוף אולימפי (מינכן 1972) בקפיצה לגובה.

## ביוגרפיה
יורי טרמאק נולד בטאלין (אז בתחומי ברית המועצות). אביו היה ספורטאי מצטיין וזכה באליפות ברית המועצות בזריקת דיסקוס. יורי טרמאק התאמן בקפיצה לגובה מאז ילדות. בגיל 19 זכה במדליית כסף באליפות ברית המועצות לצעירים.

בתחילת שנות ה-70 התחיל ללמוד כלכלה באוניברסיטת סנקט פטרבורג ובמקביל החל להתאמן אצל פאבל גויכמן.

### 1971
#### סגן אלוף אירופה באולם
באליפות אירופה באולם שנערכה בסופיה, בולגריה ב-13 במרץ 1971 זכה במדליית כסף בקפיצה לגובה בתוצאה של 2.17 מטר, אחרי אישטוואן מיור (2.17 מטר) ולפני אנדרה קלמן (2.17 מטר), שניהם מהונגריה.

### 1972
באליפות אירופה באולם שנערכה בגרנובל, צרפת ב-11 במרץ 1972 זכה במדליית ארד בקפיצה לגובה בתוצאה של 2.22 מטר, אחרי אישטוואן מיור שקבע שיא אליפות חדש של 2.24 מטר ובן ארצו קסטוטיס ספקה (2.22 מטר).

#### אלוף אולימפי
באולימפיאדת מינכן זכה במדליית זהב בקפיצה לגובה בתוצאה של 2.23 מטר, לפני שטפן יונגה ממזרח גרמניה (2.21 מטר) ודווייט סטונס מארצות הברית (2.21 מטר). הוא היה האלוף האולימפי האחרון שניצח בתחרות קפיצה לגובה תוך שימוש בסגנון גלילת הבטן.

בשנת 1975 לאחר סיום האוניברסיטה פרש מספורט תחרותי ובמשך שנים לימד כלכלה באוניברסיטה.

לאחר התפרקות ברית המועצות חזר לטאלין ופנה לעסקים.

נפטר ב-22 ביוני 2022.

## קישורים חיצוניים

קטגוריה:אלופים אולימפיים: קפיצה לגובה (גברים)
קטגוריה:קופצים לגובה
קטגוריה:אלופים אולימפיים סובייטים: אתלטיקה
קטגוריה:אלופי אירופה באתלטיקה
קטגוריה:אתלטים אסטונים
קטגוריה:אתלטים באולימפיאדת מינכן (1972)
קטגוריה:מעוטרי עיטור אות הכבוד
קטגוריה:אסטונים שנולדו ב-1946
קטגוריה:אסטונים שנפטרו ב-2022
אתל ריד

**אתל ריד** (באנגלית: **Ethel Reed**; 13 במרץ 1874 – 1912) הייתה גרפיקאית אמריקאית מוכרת בעולם. בשנות ה-90 של המאה ה-19 קיבלו עבודותיה שבחים באמריקה ובאירופה.

## ביוגרפיה
אתל ריד נולדה בניובוריפורט, מסצ'וסטס, ב־13 במרץ 1874, היא הייתה בת של אדגר יוגין ריד, צלם מקומי ואם אירית אמריקאית. אביה נפטר כשהייתה בגיל ההתבגרות, וכתוצאה מכך סבלו אתל ואמה.
לאחר שעברו לבוסטון בשנת 1890, היא למדה בבית הספר לאמנות של קוולס בשנת 1893, ואחרי 1894 החלה לקבל שבחים על איוריה.

היופי והנעורים של ריד משכו את תשומת לבה של אמנית ניובוריפורט לורה הילס, שהפכה למנטורית שלה. במהלך תקופתה בבוסטון היא השיגה תהילה לאומית כמעצבת פוסטרים בעודה בתחילת שנות העשרים לחייה. היא הכינה סדרות רבות של פוסטרים ואיורי ספרים בפחות משנתיים.

באמצע שנות ה-90 התארסה לחברה האמן פיליפ לסלי הייל, שאביו אדוארד אוורט הייל היה בוסטונאי בולט. עם זאת, האירוסים בוטלו. 

בשנת 1896 נסעה עם אמה לאירופה. בשנת 1897 הם התיישבו בלונדון שם עבדה ריד כמאיירת, בפרט עבור "הספר הצהוב" - רבעון ספרותי, שהוקם יחד על ידי אוברי בירדסלי.

היו לה שני ילדים ממאהבים שונים.

היא התוודעה לדמויות ספרותיות ואמנותיות חשובות בימיה: הסופר ריצ'רד לה גאליאן, האדריכלים ברטרם גודואה וראלף אדמס קראם, הצלם פרד הולנד דיי. היא גם דגמנה לפחות שלוש פעמים לדיוקנאות אצל הצלמת פרנסס בנג'מין ג'ונסטון.

בקריירה הקצרה שלה, אתל ריד השיגה הכרה כאחת מהמאיירות והגרפיקאיות הבולטות בתקופתה ונשארת אחת הדמויות המסתוריות ביותר של העיצוב הגרפי האמריקאי.

## מוות
חייה בלונדון, אינם מתועדים וברורים. עם זאת נראה כי בהמשך חייה פנתה לסמים ואלכוהול לאחר שנים של אכזבה.

נראה שהיא מתה בשנתה בשנת 1912, בגיל 38. הביוגרף שלה טען כי אלכוהוליזם והשימוש בתרופות שינה תרמו למותה.

## רשימת יצירות
ממוזער|אתל ריד, איור כריכת ספר ״מיס טראומרל״|טקסט=|247x247 פיקסלים
* *Boston Sunday Herald* (1895)
* *Boston Illustrated* (1895)
* Lily Lewis Rood, *Pierre Puvis de Chavannes: A Sketch* (Boston: L. Prang & Co., 1895)
* Albert Morris Bagby, *Miss Träumerei: A Weimar Idyl* (Boston: Lamson, Wolffe & Co., 1895)
* Gertrude Smith, *The Arabella and Araminta Stories* (Boston: Copeland & Day, 1895)
* Julia Ward Howe, *Is Polite Society Polite?* (Boston: Lamson, Wolffe & Co., 1895)
* Charles Knowles Bolton, *The Love Story of Ursula Wolcott* (Boston: Lamson, Wolffe, & Co., 1896)
* Mabel Fuller Blodgett, *Fairy Tales* (Boston: Lamson, Wolffe, & Co., 1896)
* Louise Chandler Moulton, *In Childhood's Country* (Boston: Copeland & Day, 1896)
* *Time and the Hour*, (1896)
* Richard Le Gallienne, *The Quest of the Golden Girl: A Romance* (London: John Lane, 1897)
* *The Yellow Book,* Volumes XII (January, 1897) and XIII (April, 1897)
* Agnes Lee, *The Round Rabbit and Other Child Verse* (Boston: Copeland & Day, 1898).
* *The Sketch*, Volume 21 (6 April 1898)




The Penny Magazine MET DP866793 1.jpg
Boston Sunday Herald.jpg
Time and the Hour MET DP866792 1.jpg
Uncle Sam's Church MET DP867454.jpg
Ethel Reed In Childhood's Country.png



## קישורים חיצוניים

## הערות שוליים

קטגוריה:אמריקאים ילידי מסצ'וסטס
קטגוריה:ציירות אמריקאיות
קטגוריה:מאיירות אמריקאיות
קטגוריה:גרפיקאים
קטגוריה:אמריקאיות שנולדו ב-1874
קטגוריה:אמריקאים שנולדו ב-1874
קטגוריה:אמריקאיות שנפטרו ב-1912
קטגוריה:אמריקאים שנפטרו ב-1912
שיר נולד (סרט)

**שיר נולד** (באנגלית: **A Song Is Born**) הוא סרט מוזיקלי אמריקאי בצבעי טכניקולור בבימויו של הווארד הוקס, עם דני קיי ווירג'יניה מאיו בתפקידים הראשיים.

זה רימייק של הסרט "Ball of Fire" משנת 1941 בכיכובם של גרי קופר וברברה סטנוויק.

התסריט מבוסס על הסיפור "From A to Z" של בילי ויילדר ותומס מונרו.

בסרט מופיעים כמה מאגדות הג'אז של אז - בני גודמן, טומי דורסי, לואי ארמסטרונג, ליונל המפטון, בני קרטר, רביעיית גולדן גייט ועוד.

## תקציר העלילה
הוברט פריסבי (דני קיי) הוא פרופסור למוזיקולוגיה. ביחד עם ששה פרופסורים נוספים הם עובדים כבר תשע שנים על כתיבת אנציקלופדיה להיסטוריה של הרפואה הממומנת על ידי גב' טאטום (מרי פילד) בבנין בניו יורק.

יום אחד כשהם מנגנים מוזיקה קאמרית נכנסים שני מנקי חלונות אפרו-אמריקאים ומדגימים להם סגנונות שלא שמעו עליהם - ג'אז, סווינג, בוגי ווגי ובי בופ. פריסבי מחליט כי הוא מנותק מהמוזיקה המושמעת בחוץ ומחליט לעשות הפסקה במחקר ולצאת להאזין למוזיקה במועדוני הלילה. הוא שומע את נגינתם של לואי ארמסטרונג, ליונל המפטון והויברפון שלו, טומי דורסי, רביעיית גולדן גייט ועוד. באחד המועדונים הוא שומע את זימרתה של האני סוונסון (וירג'יניה מאיו) ומתרשם מקולה ומיופייה. הוא מציג עצמו בפניה ונותן לה כרטיס ביקור שלו.

להאני יש חבר גנגסטר בשם טוני קרואו (סטיב קוקרן). אנשי התובע המחוזי מחפשים אחריה כדי שתעיד נגדו. היא מצליחה להתחמק מהם ומגיעה בעזרת כרטיס הביקור למעונו של פריסבי ועמיתיו המוזיקאים.

למחרת היא עורכת ג'אם סשן עם כל הנגנים הנ"ל ושרה את השיר "איך שיר נולד". פריסבי מתאהב בה, קונה טבעת ומציע לה נישואים אך גם טוני רוצה להתחתן אתה בעיקר בגלל העובדה שאישה נשואה לא יכולה להעיד נגד בעלה. עם הזמן היא מתאהבת בפריסבי.

טוני כופה עליה נישואים. שני אנשיו מרכזים את כל הנגנים בחדר באיומי אקדח כדי שלא יפריעו. בחדר סמוך הוא מביא שופט שינהל את טקס הנישואים. הנגנים בחדר פותחים בנגינה הולכת ומתעצמת עד שבשלב מסוים גלי הקול מפילים תוף כבד על ראש אחד הגנגסטרים וגנגסטר שני מופל על ידי משיכת שטיח. הם מתגברים על שני הגנגסטרים ומפסיקים את טקס הנישואים. ברגע זה גם מגיעים השוטרים ועוצרים את הגנגסטרים. פריסבי והאני מתחבקים.

## צוות השחקנים

## קישורים חיצוניים

* איך נולד שיר? מתוך שיר נולד, באתר יוטיוב

קטגוריה:ערכים שבהם תבנית בריטניקה אינה מתאימה
קטגוריה:סרטי 1948
קטגוריה:סרטים באנגלית
קטגוריה:סרטים אמריקאיים
קטגוריה:סרטי RKO
קטגוריה:סרטים מוזיקליים
קטגוריה:סרטי ג'אז
קטגוריה:סרטים מוזיקליים אמריקאיים
ויגאן (אנגליה)

**ויגאן** (באנגלית: **Wigan**) היא עיר במנצ'סטר רבתי, אנגליה. העיר ממוקמת כ-16 ק"מ דרומית-מערבית לבולטון, 19 ק"מ צפונית לורנגטון ו-27 ק"מ מערבית למנצ'סטר. ויגן היא העיר הגדולה ביותר ברובע המטרופולין של ויגאן והיא מרכז העסקים שלה. בעיר אוכלוסייה של 103,608 תושבים, ואילו ברובע המורחב, אוכלוסייה של 318,100 נפש. העיר היא חלק ממחוז לנקשייר ובעיר זורם נהר הדאגלס.

## היסטוריה
השם ויאן, פירושו במקור "כפר" או "יישוב". ישנה גם טענה שזה בא מאנגלית עתיקה. שמה של העיר תועד בהיסטוריה באופנים שונים, בשנת 1199, בשם ויגאן, ובשנת 1240, בשם וויגין, הוחלט לבסוף על השם ויגאן כיוון שהופיעה כך ביותר כתבים.

בשנות ה-30 של המאה ה-20 הפכה ויגאן לאחת הערים הראשונות בבריטניה שעברה בהן קו רכבת, היה זה הקו המחבר בין פרסטון, מנצ'סטר וליברפול. ויגאן הוגדרה בסוף המאה ה-19 עד אמצע המאה ה-20, כבירת הטקסטיל.

בשנת 1911 תוארה העיר כעיר תעשייתית. לאחר מלחמת העולם השנייה חלה תנופה ואחריה נפילה שממנה לא התעשתה תעשיית הטקסטיל של ויגאן עד היום. אמנם ענפי הכותנה והפחם של העיר ירדו במאה העשרים, אך תעשיית ההנדסה לא נכנסה למיתון. טחנת הכותנה האחרונה שעבדה בעיר, מאי מיל, נסגרה בשנת 1980.

## דמוגרפיה
נכון לשנת 2001, אוכלוסיית ויגאן מנתה 81,203 תושבים, צפיפות האוכלוסייה הייתה 11,474 תושבים לקילומטר, עם יחס של 100 גברים ל-95.7 נשים. מבין אלה מעל גיל 16, 28.9% היו רווקים ו-45.0% נשואים. 34,069 ממשקי הבית של העיר- 29.7%, כללו אדם אחד, 38.9% זוגות נשואים שגרים יחד, 8.5% היו זוגות משותפים ו-10.8% הורים יחידניים עם ילדיהם. מבין בני 16–74, 38.5% לא היו בעלי כישורים אקדמיים, נתון גבוה משמעותית מהממוצע עבור הרובע בכללותו ואנגליה.

עוד נמצא נכון למפקד 2001 כי 87.7% מתושבי וויגאן העידו על עצמם כנוצרים, 0.3% מוסלמים, 0.2% הינדים, 0.1% בודהיסטים, ו-6.2% חסרי דת.

## ספורט
אצטדיון הדי. וו שבעיר, מכיל 25,138 מקומות. במקור נקרא האצטדיון, JJB. האצטדיון הוא מגרשה הביתי של מועדון הכדורגל של העיר, ויגאן את'לטיק, כמו גם את קבוצת הרוגבי המקצועית של העיר, ויגאן ווריורס. הלאטקיס עברו לאצטדיון עם הקמתו בשנת 1999 מביתם לשעבר, פארק ספרינגפילד, כמו גם הווריורס שעברו מביתם הקודם, סנטרל פארק.

### כדורגל

ויגאן הוקמה בשנת 1932 בעקבות התפרקותה של קבוצת ויגאן בורו שנה קודם לכן. היה זה הניסיון החמישי להקים מועדון כדורגל בעיר ויגאן בעקבות התפרקותן של קבוצות ויגאן קאונטי, ויגאן יונייטד, ויגאן טאון וויגאן בורו. בשנת 2005 שיחקה לראשונה הקבוצה בפרמייר ליג, עד לשנת 2013 בה ירדה בחזרה לצ'מפיונישיפ. כיום משחקת הקבוצה בפוטבול ליג הראשונה. רגע השיא של המועדון אירע בשנת 2013 עת זכתה הקבוצה בגביע האנגלי, הייתה זו הפעם הראשונה בה קבוצה שירדה ליגה זכתה בגביע.

### רוגבי
מועדון הרוגבי של העיר הוא ויגאן ווריורס , (במקור נקרא Wigan FC), המועדון משחק בעיר מאז 1872. ויגאן היה למועדון בליגת הרוגבי מאז ועד היום והוסיף את סיומת הווריורס על שמו בשנת 1997. המועדון הוא המועדון האנגלי המצליח ביותר בספורט, הוא זכה ב-22 אליפויות בליגה וב-19 גביעים, כמו כן הוכתרו כאלופי העולם ארבע פעמים.

## ערים תאומות
* .

## קישורים חיצוניים

* 
* 

## הערות שוליים

קטגוריה:מנצ'סטר רבתי: יישובים
קטגוריה:אנגליה: ערים
סורת אל-מטפפין

**סורת אל-מֻטָפִפין** (בערבית: **سورة المطففين**) היא הסורה ה-83 בקוראן, והיא מונה 36 פסוקים.

## שם הסורה
שם הסורה נגזר מהפסוק הראשון בה, ומשמעותו היא "הנותנים מעט מהנדרש" או "השוקלים במאזני מרמה".

## תוכן הסורה
הנושא העיקרי של הסורה הוא זכויותיהם החומריות והרוחניות של בני האדם. הסורה מדגישה את חשיבות השמירה על זכויותיהם של בני האדם, ומזהירה את מי שעושק את האנשים מזכויותיהם, הן החומריות והן הרוחניות. מלבד זה, הסורה מכילה תיאור לכאורה של גן העדן ושל הסיג'ין. כמו כן, סורה זו מזכירה את העיליין.

## הסורה במסורת האסלאמית
בחדית' שנמסר על ידי אבן אל-עבאס, סורת אל-מטפפין הגיעה לאחר שמוחמד, נביא האסלאם, הגיע לאל-מדינה וראה שאנשיה היו שוקלים ומוכרים סחורות באופן לא הוגן. לפי חדית' אחר, האדם שמתמיד בקריאת הסורה הזו יזכה בעולם הבא לשתות משקה טהור ונקי שלא נראה קודם לכן מעולם. בחדית' נוסף נטען שקריאת הסורה יכולה להגן על כל דבר שקוראים אותה עליו. ישנה מסורת אסלאמית הגורסת כי האדם המקפיד על קריאת הסורה, יהיה מוגן מאש הגיהנום. הסורה נזכרת גם בחדית' שנמסר על ידי עבדאללה אבן מסעוד.

## קישורים חיצוניים

## הערות שוליים

קטגוריה:הקוראן